KOMISIJOS REGLAMENTAS (EB) Nr. 219/2006
2006 m. vasario 8 d.
dėl KN 0803 00 19 kodu žymimų AKR šalių kilmės bananų importo tarifinės kvotos atidarymo ir jos administravimo laikotarpiu nuo 2006 m. kovo 1 d. iki gruodžio 31 d.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. lapkričio 29 d. Tarybos reglamentą (EB) Nr. 1964/2005 dėl bananų muitų tarifų normų (1), ypač į jo 2 straipsnį,
kadangi:
(1)
Reglamento (EB) Nr. 1964/2005 1 straipsnio 2 dalyje numatyta, kad nuo 2006 m. sausio 1 d. kiekvienų metų sausio 1 d. atidaroma 775 000 tonų grynojo svorio KN kodu 0803 00 19 žymimų AKR šalių kilmės bananų importo autonominė tarifinė kvota, kuriai taikomas nulinis muito tarifas.
(2)
2005 m. gruodžio 9 d. Komisijos reglamentu (EB) Nr. 2015/2005 dėl AKR šalių kilmės bananų importo pagal tarifinę kvotą, atidarytą Tarybos reglamentu (EB) Nr. 1964/2005 dėl bananams taikomų muito normų 2006 m. sausio ir vasario mėnesiais (2), buvo nustatytos laikinosios priemonės, būtinos, kad per šiuos du mėnesius būtų užtikrintas tiekimas į Bendrijos rinką, nenutrūkstama prekyba su AKR šalimis ir būtų išvengta prekybos sutrikimų. Šiam tikslui buvo pateiktas bendras 160 000 tonų kiekis, kuriam pagal minėtą tarifinę kvotą turi būti išduotos importo licencijos.
(3)
Todėl reikėtų atidaryti Reglamentu (EB) Nr. 1964/2005 numatytą 2006 m. tarifinę kvotą ir nustatyti jos administravimo tvarką laikotarpiui nuo 2006 m. kovo 1 d. iki gruodžio 31 d.
(4)
Pagal nepreferenciniam importui numatytas nuostatas reikėtų nustatyti aptariamos tarifinės kvotos administravimo būdą, kuris padėtų skatinti tarptautinės prekybos plėtrą ir gerinti prekybos srautą. Šiuo atžvilgiu tinkamiausias būdas yra numatyti kvotos naudojimą pagal išleidimo į laisvą apyvartą deklaracijų priėmimo datų chronologinę tvarką (metodas „kas atėjo pirmas, tas aptarnaujamas pirmas“). Tačiau tam, kad būtų užtikrinta nenutrūkstama prekyba su AKR šalimis ir taip garantuotas patenkinamas tiekimas į Bendrijos rinką ir būtų išvengta prekybos sutrikimų, reikėtų laikinai skirti dalį tarifinės kvotos veiklos vykdytojams, Bendrijos rinką aprūpinusiems bananais pagal prieš tai galiojusią importo tvarką.
(5)
Todėl reikėtų numatyti, kad bendras 146 850 tonų kiekis pagal tarifinę kvotą būtų skirtas veiklos vykdytojams, kurie 2005 m. realiai į Bendriją importavo AKR šalių kilmės bananus. Šios kvotos dalis turėtų būti administruojama kiekvienam veiklos vykdytojui išduodant importo licencijas proporcingai 2005 m. į laisvą apyvartą išleistiems kiekiams.
(6)
Atsižvelgiant į turimus kiekius, reikėtų apriboti licencijų paraiškų, kurias kiekvienas veiklos vykdytojas gali pateikti nuo 2006 m. kovo 1 d. iki gruodžio 31 d., skaičių.
(7)
Reikėtų leisti visiems Bendrijoje įsisteigusiems veiklos vykdytojams pasinaudoti likusia tarifinės kvotos dalimi pagal metodą „kas atėjo pirmas, tas aptarnaujamas pirmas“, vadovaujantis 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (3), 308a, 308b ir 308c straipsniais.
(8)
Dėl įsigaliojusios bendrojo muitų tarifo muito normos bananams, nustatytos Reglamentu (EB) Nr. 1964/2005, importo tarifinių kvotų tvarka, nustatyta 1993 m. vasario 13 d. Tarybos reglamento (EEB) Nr. 404/93 dėl bendro bananų rinkos organizavimo (4) IV skyriuje, nustojo galioti 2005 m. gruodžio 31 d. pagal pastarojo reglamento 16 straipsnio 1 dalį. Komisijos reglamentu (EB) Nr. 896/2001 (5) nustatytos tarifinių kvotų valdymo taisyklės, numatytos Reglamento (EEB) Nr. 404/93 IV skyriuje, nebeturi pagrindo.
(9)
Todėl siekiant aiškumo ir teisinio tikrumo Reglamentą (EB) Nr. 896/2001 reikėtų panaikinti. Tačiau reikėtų toliau taikyti tam tikras nuostatas, visų pirma susijusias su valstybių narių informacijos, kuri yra reikalinga siekiant administruoti pagal šį reglamentą vykdomą importą, perdavimu.
(10)
Tam, kad licencijų paraiškos gauti būtų pateikiamos laiku, reikėtų numatyti, kad šis reglamentas įsigaliotų nedelsiant.
(11)
Šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
I SKYRIUS
BENDROSIOS NUOSTATOS
1 straipsnis
Dalykas
Laikotarpiui nuo 2006 m. kovo 1 d. iki gruodžio 31 d. atidaroma Reglamento (EB) Nr. 1964/2005 1 straipsnio 2 dalyje numatyta nulinio muito importo tarifinė kvota KN 0803 00 19 kodu žymimiems AKR šalių kilmės bananams.
2 straipsnis
Skirtas kiekis
Turimas tarifinės kvotos kiekis yra 615 000 tonų, iš kurių:
a)
146 850 tonų kiekis, administruojamas remiantis II skyriaus nuostatomis, kurio serijos Nr. 09.4164;
b)
468 150 tonų kiekis, administruojamas remiantis III skyriaus nuostatomis, kurio serijos Nr.: 09.1638, 09.1639, 09.1640, 09.1642 ir 09.1644.
II SKYRIUS
2 STRAIPSNIO a PUNKTE NUMATYTO KIEKIO IMPORTAS
3 straipsnis
Importo licencijos
1. Importuojant kiekį, priskiriamą 2 straipsnio a punkte numatytai kiekio kategorijai, reikia pateikti importo licenciją, išduotą remiantis šio skyriaus nuostatomis.
2. Komisijos reglamento (EB) Nr. 1291/2000 (6) nuostatos, išskyrus 8 straipsnio 4 ir 5 dalis, taikomos nepažeidžiant šio reglamento nuostatų.
4 straipsnis
Licencijų paraiškų pateikimas
1. Licencijos paraišką gali pateikti Bendrijoje įsisteigę ekonominės veiklos vykdytojai, kurie 2005 m. realiai importavo AKR šalių kilmės bananus į Bendriją.
2. Kiekvieno veiklos vykdytojo prašomi kiekiai negali viršyti 40 % AKR šalių kilmės bananų kiekio, išleisto į laisvą apyvartą Bendrijoje 2005 m.
3. Kiekvienas veiklos vykdytojas turi pateikti importo licencijų paraiškas 2006 m. vasario 15 d. ir 16 d. valstybės narės, kuri 2005 m. jam išdavė importo licencijas 2 dalyje numatytiems kiekiams, kompetentingai valdžios institucijai.
Kompetentingos institucijos - tai į Reglamento (EB) Nr. 2001/896 priedą įtrauktos kompetentingos institucijos.
4. Kartu su licencijos paraiška pateikiama tinkamai patvirtintos (-ų) licencijos (-jų), naudotos (-ų) 2005 m. AKR šalių kilmės bananams importuoti, kopija (-os), ir dokumentai, įrodantys, kad buvo sumokėtas 100 EUR už toną užstatas pagal Komisijos reglamento (EEB) Nr. 2220/85 (7) III skyriaus dalį. Šio užstato dydis yra 150 EUR už toną.
5. Licencijų paraiškos, pateiktos nesilaikant šiame straipsnyje nustatytų reikalavimų, nepriimamos.
6. Licencijų paraiškose ir licencijų 20 skiltyje įrašoma „licencija - Reglamentas (EB) Nr. 219/2006 - II skyrius“.
5 straipsnis
Licencijų išdavimas
1. Ne vėliau kaip iki 2006 m. vasario 21 d. valstybės narės Komisijai praneša apie visą kiekį, dėl kurio buvo pateiktos tinkamos licencijų paraiškos.
2. Jei prašomas kiekis viršija 2 straipsnio a punkte nurodytą kiekį, ne vėliau kaip iki 2006 m. vasario 24 d. Komisija nustato licencijų paraiškoms taikytiną mažinimo koeficientą.
3. Kompetentingos institucijos importo licencijas išduoda nuo 2006 m. vasario 27 d., jei reikia taikydamos 2 dalyje numatytą mažinimo koeficientą.
4. Kai, taikant mažinimo koeficientą, licencija išduodama mažesniam, nei buvo prašyta, kiekiui, 4 straipsnio 4 dalyje numatytas užstatas už nepaskirtą kiekio dalį grąžinamas nedelsiant.
6 straipsnis
Licencijų galiojimo trukmė ir valstybių narių pranešimai
1. Pagal 5 straipsnio 3 dalį išduotos importo licencijos galioja nuo 2006 m. kovo 1 d. iki gruodžio 31 d.
2. 2006 m. balandžio-2007 m. sausio mėnesiais imtinai valstybės narės remdamosi pagal 5 straipsnio 3 dalį išduotomis importo licencijomis ne vėliau kaip iki kiekvieno mėnesio 15 d. praneša Komisijai, koks bananų kiekis buvo importuotas praėjusį mėnesį.
III SKYRIUS
2 STRAIPSNIO b PUNKTE NUMATYTO KIEKIO IMPORTAS
7 straipsnis
Administravimas
1. 2 straipsnio b punkte numatytas kiekis dalijamas į penkias dalis po 93 630 tonų taip:
Serijos Nr.
Kvotos laikotarpis
09.1638
Nuo kovo 1 d. iki balandžio 30 d.
09.1639
Nuo gegužės 1 d. iki birželio 30 d.
09.1640
Nuo liepos 1 d. iki rugpjūčio 31 d.
09.1642
Nuo rugsėjo 1 d. iki spalio 31 d.
09.1644
Nuo lapkričio 1 d. iki gruodžio 31 d.
2. Pirmojoje dalyje numatytos dalys administruojamos remiantis Reglamento (EEB) Nr. 2454/93 308a, 308b ir 308c straipsniais.
IV SKYRIUS
BAIGIAMOSIOS NUOSTATOS
8 straipsnis
Panaikinimas
Reglamentas (EB) Nr. 896/2001 yra panaikinamas. Tačiau šio reglamento 21, 26 ir 27 straipsniai bei jo priedas tebetaikomi pagal šį reglamentą vykdomam importui.
9 straipsnis
Įsigaliojimas
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 8 d.